SCC บวก 3% รับต้นทุนน้ำมันลด-พีอีต่ำ 11 เท่า โบรกเคาะเป้า 464 บ.
SCC รับประโยชน์จากราคาน้ำมันปรับลงช่วยประหยัดต้นทุนพลังงาน ฟากราคาหุ้นถูก P/E ที่ 11 เท่า ต่ำกว่ากลุ่มในภูมิภาคที่ 13 เท่า และคาดจะให้ Dividend Yield ดี 4% ต่อปี โบรกเคาะเป้า 464 บาท
SCC รับประโยชน์จากราคาน้ำมันปรับลงช่วยประหยัดต้นทุนพลังงาน ฟากราคาหุ้นถูก P/E ที่ 11 เท่า ต่ำกว่ากลุ่มในภูมิภาคที่ 13 เท่า และคาดจะให้ Dividend Yield ดี 4% ต่อปี โบรกเคาะเป้า 464 บาท
24 มิ.ย. 2565

ผู้สื่อข่าวรายงานว่า วันนี้ (24 มิ.ย. 65) ราคาหุ้น บริษัท ปูนซิเมนต์ไทย จำกัด (มหาชน) หรือ SCC ณ เวลา 11:55 น. อยู่ที่ระดับ 378 บาท บวก 12 บาท หรือ 3.28% ทำจุดสูงสุด 380 บาท ทำจุดต่ำสุด 370 บาท ด้วยมูลค่าการซื้อขาย 2,625.08 ล้านบาท

บริษัท หลักทรัพย์ดีบีเอส วิคเคอร์ส (ประเทศไทย) จำกัด ระบุในบทวิเคราะห์ว่า SCC เป็นหุ้นเด่น Anti Commodity อุปสงค์ซีเมนต์เติบโตดีจากโครงการภาครัฐ แม้ได้รับผลลบจากสเปรดปิโตรฯบ้างทั้ง PE และ PP แต่ทยอยดีขึ้นเพราะได้ประโยชน์จากราคาน้ำมันปรับลงช่วยประหยัดต้นทุนพลังงาน และราคาหุ้นถูก ราคาปัจจุบันมี P/E ปีนี้ 11 เท่า ต่ำกว่ากลุ่มในภูมิภาคที่ 13 เท่า และคาดจะให้ Dividend Yield ดี 4% ต่อปี และมีปัจจัยกระตุ้นคือ นำ SCGC เข้าจดทะเบียนในตลาดฯ ด้วยให้ราคาพื้นฐาน 464 บาท
นอกจากนี้ บริษัทหลักทรัพย์ เคทีบีเอสที จำกัด (มหาชน) มีมุมมองเชิงบวกต่อการฟื้นตัวของกำไรของ SCC ในปี 2566 จาก 1) ธุรกิจปิโตรเคมีที่จะได้ประโยชน์จากการเพิ่มกำลังการผลิตใหม่ อีกทั้งน่าจะเห็นการฟื้นตัวของส่วนต่างราคา (price spread) จากอุปทานใหม่ที่ลดลง 2) ธุรกิจซีเมนต์และผลิตภัณฑ์ก่อสร้าง น่าจะเห็นการเร่งตัวของอุปสงค์ ขณะที่ปัจจัยกดดันจากราคาถ่านหินจะน้อยลงจากปีนี้ และ 3) ธุรกิจแพคเกจจิ้งน่าจะมีปริมาณการขายสูงขึ้นตามแผนการขยายกำลังการผลิตอย่างต่อเนื่อง และต้นทุนเศษกระดาษลดลงหลังสถานการณ์ COVID-19 คลี่คลาย
โดยประเมินว่า SCC จะรายงานกำไรสุทธิ 2565-2566 อยู่ที่ 3.82 หมื่นล้นบาท และ 4.51 หมื่นล้านบาท เทียบกับ 4.72 ล้านบาทในปี 2563 โดยเชื่อว่ากำไรจะลดลง 19% จากงวดเดียวกันของปีก่อน ในปี 2565 หลักๆ จาก 1) petrochemical price spread ที่ลดลงตามอุปทานใหม่ที่เข้ามา และ 2) ต้นทุนค่าขนส่งและต้นทุนเศษกระดาษที่ทรงตัวสูง
อย่างไรก็ดี คาดว่าบริษัทจะเห็นการฟื้นตัวของกำไรในปี 2566 โดยมีปัจจัยผลักดันจาก 1) ปริมาณขายปิโตรเคมีที่สูงขึ้นจากการเริ่มโครงการ LSP Petrochemical Complex 2) Petrochemical price spread ที่ดีขึ้น 3) มูลค่ายอดขายที่สูงขึ้นของ CBM และ 4) ปริมาณยอดขายที่สูงขึ้นของ SCGP ราคาหุ้น outperform SET +1.4% ในช่วง 6 เดือนที่ผ่านมา สอดคล้องกับ petrochemical price spread ที่ทรงตัว ราคาปัจจุบันสะท้อน 2566 PBV ที่เพียง 1.08 เท่า (ประมาณ -1.75SD ต่ำกว่าค่าเฉลี่ย 5 ปีย้อนหลัง)
ทั้งนี้มองว่าราคาปัจจุบันน่าสนใจ แม้ยังไม่มีปัจจัยผลักดัน (catalyst) ในช่วงสั้นแต่คาดว่ากำไรจะกลับมาฟื้นตัวได้ในปี 2566 จากกำไรของธุรกิจปิโตรเคมีที่ฟื้นตัว และมีความเป็นไปได้ในการจดทะเบียน SCG Chemicals Co.,Ltd. (SCGC) ในตลาดหลักทรัพย์ภายในครึ่งแรกปี 2566
ดังนั้นแนะนำ “ซื้อ” ราคาเป้าหมายปี 2566 ที่ 440.00 บาท